arnastofnun/IGC-2024 huggingface dataset:
Ólympíuleikarnir fornu

Ólympíuleikarnir fornu voru upphaflega hátíð Seifs í Grikklandi hinu forna en síðar var íþróttakeppnum bætt við hátíðina. Ólympíuleikarnir urðu þannig röð íþróttakeppna milli fulltrúa frá grísku borgríkjunum. Leikarnir voru hluti af Hellensku leikunum ásamt Pýþýsku leikunum, Nemeuleikunum og Isþmíuleikunum. Venja er að telja fyrstu Ólympíuleikana hafa verið haldna árið 776 f.Kr. Eftir að Rómaveldi lagði grísku ríkin undir sig héldu leikarnir áfram þar til Þeódósíus 1. bannaði þá árið 393 í viðleitni sinni til að gera Kristni að ríkistrú í öllu Rómaveldi. Leikarnir voru haldnir í Ólympíu á Pelopsskaga á fjögurra ára fresti, sem varð þekkt sem tímaeiningin "olympias".

Meðan á leikunum stóð ríkti vopnahlé, Ólympíufriðurinn, til að íþróttamenn gætu ferðast til leikanna og heim aftur óáreittir. Verðlaunin voru kransar úr ólífugreinum. Leikarnir urðu að pólitísku tæki borgríkjanna til að staðfesta yfirráð sín yfir öðrum ríkjum. Bandalögum var lýst yfir á leikunum og á ófriðartímum héldu prestar brennifórnir til að kalla guðina sér til fulltingis. Leikarnir voru líka notaðir til að breiða hellenska menningu um Miðjarðarhafssvæðið. Ólympíuleikarnir voru að hluta til trúarhátíð. Seifsstyttan í Ólympíu var eitt af sjö undrum fornaldar. Myndhöggvarar og skáld komu saman á Ólympíuleikunum til að sýna verk sín.

Á Ólympíuleikunum fornu var keppt í mun færri greinum en á Ólympíuleikum nútímans. Keppt var í nokkrum hlaupagreinum, hnefaleikum, glímu, kappreiðum og kappakstri á stríðsvögnum, auk fimmtarþrautar sem fólst í hlaupi, langstökki, kringlukasti, spjótkasti og glímu. Aðeins frjálsbornir grískir karlmenn máttu taka þátt í leikunum, þótt dæmi væru um að konur ættu stríðsvagna sem unnu til verðlauna. Að þeim skilyrðum uppfylltum var þátttaka í leikunum opin keppendum frá öllum grísku ríkjunum. Dómarar voru kallaðir "hellanodikai". Alexander 1. af Makedóníu fékk aðeins að taka þátt eftir að dómararnir höfðu skorið úr um grískan uppruna hans.
Corazon Aquino

Maria Corazon „Cory“ Sumulong Cojuangco Aquino (25. janúar 1933 – 1. ágúst 2009) var filippeyskur stjórnmálamaður sem var ellefti forseti Filippseyja. Hún var fyrsta konan sem gegndi því embætti og hefur oft verið kölluð „móðir asísks lýðræðis“. Aquino var ein af lykilpersónunum í byltingunni gegn stjórn einræðisherrans Ferdinands Marcosar árið 1986. Áður hafði hún ekki gegnt neinu pólitísku embætti. Byltingin sem hún leiddi var ein best heppnaða blóðlausa bylting sem gerð hefur verið gegn einræðisstjórn í sögunni.

Aquino hafði lýst sjálfri sér sem „einfaldri húsmóður“ en hún var gift þingmanninum Benigno Aquino yngri, sem var einn harkalegasti gagnrýnandi Marcosar forseta. Corazon gerðist leiðtogi filippeysku stjórnarandstöðunnar eftir að eiginmaður hennar var myrtur þann 21. ágúst 1983. Hún bauð sig í kjölfarið fram á móti Marcos í forsetakosningum sem haldnar voru þann 7. febrúar 1986. Eftir kosningarnar var því lýst yfir að Marcos hefði unnið endurkjör en vegna ásakana um víðtækt kosningasvindl hvatti Aquino til mótmæla í anda borgaralegrar óhlýðni. Liðhlaup úr fippeyska hernum og stuðningur kaþólsku kirkjunnar við Aquino leiddi til þess að bylting braust út, Marcos var steypt af stóli og Aquino tók við sem forseti þann 25. febrúar.

Sem forseti Filippseyja stóð Aquino fyrir því að ný stjórnarskrá var sett sem takmarkaði völd forsetaembættisins og setti á fót ríkisþing á tveimur deildum. Ríkisstjórn hennar lagði mikla áherslu á mannréttindi og borgaraleg réttindi og á friðarviðræður við kommúnistauppreisnir og íslamskar aðskilnaðarhreyfingar á Filippseyjum. Efnahagsstefnur hennar gengu út á að ýta undir hagvöxt og beittu sér fyrir markaðsvænu en samfélagslega ábyrgu hagkerfi.

Nokkrar valdaránstilraunir voru gerðar gegn stjórn Aquino auk þess sem náttúruhamfarir skullu á Filippseyjum á stjórnartíð hennar. Embættistíð hennar lauk árið 1992 og Fidel Ramos tók við sem forseti. Aquino dró sig úr stjórnmálum en var áfram mjög opinská um skoðanir sínar á málefnum líðandi stundar. Fyrir hlutverk hennar í friðsælustu lýðræðisbyltingu sögunnar hlaut hún Ramon Magsaysay-verðlaunin árið 1998.

Aquino greindist með ristilkrabbamein árið 2008 og lést úr því þann 1. ágúst árið eftir. Friðar- og lýðræðisminnismerki voru reist í Manila og heimasýslu hennar, Tarlac, eftir dauða hennar. Sonur hennar, Benigno Aquino III, var forseti Filippseyja frá 2010 til 2016. Alla ævi var Aquino trúrækinn kaþólikki og talaði frönsku, japönsku, spænsku og ensku reiprennandi auk móðurmála sinna, tagalog og kapampangan.
Mývargur

Mývargur (fræðiheiti: "Simulium vittatum") er flugutegund sem var fyrst lýst af Zetterstedt 1838. Engar undirtegundir eru skráðar í Catalogue of Life.
Túnfeti

Túnfeti (fræðiheiti: "Xanthorhoe decoloraria") er fiðrildi í fetafiðrildaætt. Hann finnst í Norður-Evrópu, austur til Síberíu og í norðurhluta Norður-Ameríku, sunnar (Sviss til Austurríkis og Ungverjalands) virðist hann koma eingöngu fyrir á fjöllum.

Hann finnst alls staðar á Íslandi.

Vænghafið er um 32 mm. "Mjög breytileg tegund, sérstaklega á Íslandi."

Lirfurnar nærast á "Alchemilla" tegundum og öðrum lágvöxnum jurtum.
Heytifa

Heytifa (fræðiheiti: "Jassargus distinguendus") er skordýrategund sem var fyrst lýst af Flor 1861. Í sænska gagnagrunninum Dyntaxa er notað nafnið "Jassargus pseudocellaris". "Jassargus distinguendus" er í ættkvíslinni "Jassargus" og ættinni skortítur. Engar undirtegundir eru skráðar í Catalogue of Life.

Hún finnst á Íslandi í graslendi.
861–870

861-870 var 7. áratugur 9. aldar.
23. öldin

23. öldin er tímabilið frá byrjun ársins 2201 til enda ársins 2300.
2071–2080

2071–2080 verður áttundi áratugur 21. aldar. Hann hefst 1. janúar 2071 og endar 31. desember 2080.
Íslendingabók

Íslendingabók er stutt yfirlitsrit um sögu Íslands frá landnámi og að ritunartíma, rituð af Ara fróða Þorgilssyni á árunum 1122-1133. Hún er elsta íslenska sagnaritið. Íslendingabók var skrifuð á íslensku, þrátt fyrir að alþjóðamál lærðra manna á ritunartímanum hafi verið latína. Segja má að Ari hafi þannig í upphafi íslenskrar bókmenningar markað þá stefnu að rita á móðurmálinu. Stíll Ara er knappur og ber þess nokkur merki að Ari er latínulærður. Heimildarmenn eru valdir af kostgæfni og nefndir, elsti heimildarmaður Ara var fæddur árið 995 (72 árum eldri en Ari var sjálfur).

Í Íslendingabók er meðal annars sagt frá dvöl papa á Íslandi, landnámi Íslands, stofnun Alþingis, kristnitökunni, fundi Grænlands og upphafi byggðar þar, auk þess sem tímatalið er skorðað.

Elsta varðveitta handrit Íslendingabókar er frá 17. öld, pappírshandrit skrifað af Jóni Erlendssyni, presti í Villingaholti fyrir Brynjólf Sveinsson Skálholtsbiskup. Jón skrifaði Íslendingabók upp eftir gömlu handriti, sem nú er glatað, en talið er að hafi verið frá því um 1200. Handritið mun hafa týnst skömmu eftir að Jón skrifaði það upp, en Árni Magnússon fann ekkert af því þegar hann safnaði íslenskum handritum nokkrum áratugum síðar.
Teygjustökk

Teygjustökk felst í því að stökkva fram af hárri brún með fætur bundna við sterka teygju. Oftast er stokkið fram af byggingum, brúm eða krana, en líka er stokkið frá hlutum sem geta svifið yfir jörðinni eins og loftbelgjum og þyrlum. Teygjustökkvarinn upplifir frjálst fall þar til teygjan tekur við og hann skýst upp á við, fellur aftur og þannig koll af kolli þar til hreyfiorkan er búin.

Landdýfingar þekkjast frá alda öðli sem vígsluathöfn fyrir unga menn á Hvítasunnueyju á Vanúatú en ólíkt nútímateygjustökki snerta dýfingarmennirnir jörðina. Nútímateygjustökk hófst árið 1979 þegar tveir félagar í Dangerous Sports Club við Oxford-háskóla stukku fram af Clifton-hengibrúnni í Bristol á Englandi. Innblásturinn kom frá vígsluathöfninni á Vanúatú. Þeir endurtóku leikinn og stukku fram af nokkrum frægum brúm meðan sjónvarpsstöðvar sendu út frá atburðinum. Skipulagt teygjustökk fyrir almenning hófst 1986 þegar nýsjálendingurinn A. J. Hackett hóf að þróa aðferðir til að gera teygjustökkið öruggara.
Amerigo Vespucci (skólaskip)

Amerigo Vespucci er hásiglt skólaskip í eigu ítalska flotans með heimahöfn í La Spezia á Ítalíu. Skipið var smíðað fyrir konunglega ítalska flotann og hleypt af stokkunum árið 1931. Systurskip þess, "Cristoforo Colombo", var sjósett 1928. Hönnun skipanna byggðist á línuherskipum 18. aldar. Eftir Síðari heimsstyrjöld var "Cristoforo Colombo" afhent Sovétríkjunum sem stríðsskaðabætur. Það hætti siglingum skömmu síðar og eyðilagðist í eldi 1963.

Ef frá eru skilin ár síðari heimsstyrjaldar hefur "Amerigo Vespucci" verið notað sem skólaskip fyrir þjálfun kadetta frá upphafi til dagsins í dag. Skipið siglir aðallega við Evrópu en hefur tekist á hendur lengri ferðir til Ameríku og um Kyrrahafið. Árið 2002 fór það í hnattsiglingu. Skipið tekur oft þátt í skrúðsiglingum og siglingamótaröðinni Tall Ships' Races.

"Amerigo Vespucci" er 4146 tonna fullreiðaskip með þremur stálmöstrum og stálskrokk, 331 fet að lengd að meðtöldu bugspjótinu, og 51 fet á breidd. Möstrin eru 50, 54 og 43 metrar á hæð og heildarseglaflötur er 2824 fermetrar. Fullbúið ber skipið 26 segl. Við bestu aðstæður nær skipið 12 hnúta ferð undir seglum. Reiðabúnaður notast aðeins við hefðbundin hampreipi. Aðeins landfestar eru gerðar úr gerviefnum.

Skrokkurinn er svartur með tveimur hvítum línum sem eiga að minna á fallbyssuþilför línuherskipa fyrri alda. Skipið er hins vegar aðeins búið tveimur 6 punda kveðjufallbyssum. Stefni og skutur eru skreytt og skipið er með stafnlíkan með mynd landkönnuðarins Amerigo Vespucci.
Birkivefari

Acleris notana er tegund af fiðrildum í Tortricidae. Hún finnst um mestalla Norður Evrópu, þar á meðal á Íslandi. Hún hefur einnig fundist í Norður Ameríku, þar sem hún hefur verið skráð í Illinois.

Vænghafið er 15–17 mm.

Lirfurnar nærast á "Alnus glutinosa", "Betula", "Fagus", "Populus", "Rubus" og "Pyrus" tegundum. Lirfurnar sjást frá maí til júní og ágúst til september. (í Bretlandi)

Á Íslandi getur hún valdið miklum skaða í birkiskógum.
Cephenemyia

Cephenemyia er tegund af flugum sem sníkja á hjartardýrum.
Calling Time

Calling Time er plata söngvarans Basshunter og kom hún var gefin út um í 13. maí 2013.
Akbrautarholt

Akbrautarholt (einnig Akbraut) er bær í Holtum við Árneskvísl Þjórsár í Rangárvallarsýslu. Bæjarstæði Akbrautarholts er milli tveggja hóla og annar þeirra er kallaður Kræsir. Krikjuhóll stendur suðvestur af bænum og þar sést gömul kirkjurúst, með leifum hringlaga krikjugarðs í kring. Mikil bæjarrúst stendur við kirkjugarðinn. Allar þessar minjar eru friðlýstar, en engin rituð heimild er til um kirkju í Akbrautarholti og því er aldur rústana með öllu ókunnur.
Tóbagó

Tóbagó er eyja í Karíbahafi og sú minni af tveimur megineyjum ríkisins Trínidad og Tóbagó. Tóbagó liggur í norðaustur af Trínidad og 160 km norður af Venesúela. Stærð er um 300 km² en með nálægum smáeyjum, Litla Tóbagó, St. Giles Eyju, Geita Eyju (Goat island) og Systraskeri (Sisters rock) fer hún upp í 303 km². Hæsti punktur á Tóbagó er Dúfnatindur (Pigeon Peak); 550 metrar. 61.000 manns búa á Tóbagó (2011).

Tvö af 11 umdæmum landsins eru á eyjunni. Umdæmisbær Vestur-Tóbagó er Scarborough með um 18.000 íbúa.

Scarborough er einnig höfuðstaður eyjunnar. Höfuðstaður umdæmisins Austur-Tóbagó er Roxborough.

Á nýlendutímanum skipti eyjan um hendur 33 sinnum en parísarsamkomulagið lét Bretum eyjuna í té. Árið 1962 hlaut eyjan sjálfstæði ásamt Trínidad.

Tóbagó er þekkt fyrir baðstrendur og kórala. Þar er regnskógur sem hefur verið verndaður frá 1776. Flestir íbúanna eru af afrískum uppruna.
Bogolan

Bogolan eða Bògòlanfini er handspunnið baðmullarefni frá Malí sem er litað með gerjaðri mold.

Hefð er fyrir að karlmenn sjái um vefnaðinn en konur sjá um litunina. Notaðir eru mjóir vefstólar þar sem um 15 sm ræmur af baðmull eru ofnar og síðan saumaðar saman í klæði sem eru um 1 m breið og 1.5 m löng.

Litunin fer þannig fram að efnið er lagt í bleyti í seyði af gallama tré ("Anogeissus leiocarpus") og verður efnið þá gult á litinn. Efnið er sólþurrkað og á það eru máluð mynstur á. Litarefnið sem málað er með mold sem safnað er úr árfarvegum og gerjuð í um eitt ár í leirkeri. Litarefnið er borið vandlega og oft á þá fleti sem á að lita. Efnabreyting á sér stað milli moldar og efnis og efnið litast varanlega brúnt. Gula "n'gallama" litarefnið er svo fjarlægt úr efninu með að þvo það með sápu eða bleikja það og verður það að efninu sem ekki var málað efnið þá hvítt. Liturinn verður í byrjun mjög dökkbrúnn en breytist með tímanum í aðra brúntóna.

Í kringum Mopti og Djenné er notuð einfaldari aðferð þar sem efnið er litað gult í wolo upplausn sem gerð er úr laufum af "Terminalia avicennoides" og síðan máluð á það svört mynstur. Guli liturinn er fjarlægður og er þá efnið svart og hvítt eða málað dökkappelsínugult með upplausn úr berkinum af "M'Peku" ("Lannea velutina"). Mikið magn af bogolan efni er framleitt fyrir ferðamenn með þessari einfaldari tækni og oft málað með stenslum á gulan eða appelsínugulan bakgrunn.

Bogolan efni var frá fornu fari klæði sem veiðimenn notuðu sem felubúning, verndartákn eða til að sýna stöðu sína.
Oddi (prentsmiðja)

Oddi er prentsmiðja sem stofnsett var árið 1943 af Finnboga Rút Valdimarssyni, Baldri Eyþórssyni, Ellert Ágúst Magnússyni og Björgvin Benediktssyni. Hún var í fyrstu til húsa í Ásmundarsal við Freyjugötu. Síðar fluttist hún að Grettisgötu, þaðan á Bræðraborgarstíg og loks að Höfðabakka 7. Oddi er langstærsta prentsmiðja landsins og sinnir margháttuðum prentverkefnum, einkum umbúðagerð.
We Made God

We Made God er íslensk hljómsveit sem spilar blöndu af síðrokki og síðmálmi. Þeir tóku þátt í Músíktilraunum árið 2006 og voru í þriðja sæti, en einnig fékk Magnús Bjarni Gröndal verðlaun sem efnilegasti söngvarinn.

Meðlimir.

Hljómsveitina skipa:

Fyrrverandi meðlimir:
Svæðisskipulag

Svæðisskipulag er skipulagsáætlun tveggja eða fleiri sveitarfélaga þar sem sett er fram sameiginleg stefna þeirra um byggðaþróun og þá þætti landnotkunar sem þörf er talin á að samræma vegna sameiginlegra hagsmuna hlutaðeigandi sveitarfélaga. Staðbundnar ákvarðanir um landnotkun skulu eingöngu teknar í svæðisskipulagi að því marki sem nauðsyn þykir til að tryggja sameiginlega hagsmuni hlutaðeigandi sveitarfélaga, til að útfæra landsskipulagsstefnu á hlutaðeigandi svæði eða vegna nauðsynlegrar samræmingar landnotkunar í fleiri en einu sveitarfélagi.

Skilyrði og framsetning.

Svæðisskipulag skal taka til svæðis sem myndar heild í landfræðilegu, hagrænu og félagslegu tilliti og getur þannig tekið til heilla landshluta eða annarra stærri heilda. Við gerð svæðisskipulags skal byggt á markmiðum laga þessara og landsskipulagsstefnu. Stefnumörkun svæðisskipulags skal taka til a.m.k. tólf ára tímabils.

Svæðisskipulag skal sett fram í skipulagsgreinargerð. Þar skal koma fram rökstudd stefna sveitarfélaganna varðandi byggðaþróun ásamt umhverfismati svæðisskipulagsins. Að því marki sem tilefni er til að marka stefnu um staðbundnar ákvarðanir í svæðisskipulagi skal svæðisskipulag jafnframt sett fram á þemauppdráttum með greinargerð og/eða sérstökum skipulagsuppdrætti.

Í svæðisskipulagi skulu koma fram eftirfarandi atriði, eftir því sem við getur átt:

Feli svæðisskipulagið í sér stefnu um landnotkun skal hún rökstudd með vísun í þróun undanfarinna ára og líklega þróun um landnotkun, eftir því sem við á. Gera skal grein fyrir forsendum stefnu, samræmi við önnur markmið svæðisskipulagsins og hvernig staðið verður að framfylgd þess í einstökum málaflokkum.

Eingöngu ein svæðisskipulagsáætlun er áskilin en það er svæðisskipulag fyrir höfuðborgarsvæðið. Í svæðisskipulagi höfuðborgarsvæðisins skal ávallt mörkuð stefna um byggðarþróun, verslunarmiðstöðvar, samgöngur og vegakerfi, veitur, útivistarsvæði, náttúru­verndar­svæði, vatnsverndarsvæði og annað sem sveitarfélögin telja ástæðu til að afmarka sameiginlega stefnu um eða samnýta, svo sem sorpvinnslustöðvar, sorpurð­unarsvæði, efnistöku- og efnislosunarsvæði, hafnir og samfélagsþjónustu.
Svartsnigill

Svartsnigill (fræðiheiti: "Arion ater") er stór landsnigilstegund sem er yfirleitt nær svört á lit. Hann er frá Norður-Evrópu en finnst nú í norðurhluta Norður-Ameríku og nýlega í Ástralíu. Hann finnst á Íslandi aðallega á láglendi.
Rákasnigill

Rákasnigill (fræðiheiti: "Arion circumscriptus") er tegund af landsniglum sem finnst aðallega í Mið- og Norður-Evrópu. Hann finnst líklega á láglendi um allt land á Íslandi.

Flokkun.

Nýlegar rannsókir sýna að þrjár tegundir í ættkvíslinni ("Arion (Carinarion) fasciatus", "Arion (Carinarion) silvaticus" og "Arion (Carinarion) circumscriptus") eru líklega í raun ein tegund. Nafnið "Arion fasciatus" hefur forgang (Principle of Priority).

Sníkjudýr.

Meðal sníkjudýra í "Arion circumscriptus" eru:
Guðrúnartungur

Guðrúnartungur er aflangur grasháls norðan við Tungnakvísl og sunnan við Teigstungur á Goðalandi.

Gömul þjóðsaga er um tilurð nafnsins Guðrúnartungur: Eitt sinn ráku bændur í Teigstorfu fráfærulömb sín inn á Teigstungur. Einn rekstrarmanna var niðursetningsstúlka að nafni Guðrún, 12 ára og pasturslítil. Mikla þoku lagði á inni í tungunum og tókst svo til að rekstrarmenn týndu Guðrúnu og lítill reki var gerður að leita hennar. Um haustið fannst hún með fráfærulömbunum inni á tungunum sem bera nafn hennar. Var hún sæmilega haldin og hafði dregið lífið fram á rótum, súrum, hvannleggjum og berjum er þau komu til. Félagsskapurinn við lömbin hafði bjargað henni frá að verða að viðundri.
Fáni Mexíkó

Fáni Mexíkó var fyrst tekinn í notkun árið 1821 sem almennur þríleitur fáni. Árið 1823 var skjaldarmerki Mexíkó bætt við í hvíta borðann í miðjunni. Skjaldarmerkinu hefur verið breytt fleirri skipti síðan og þar með fánanum ennfremur að því leyti. Hlutföll eru 4:7.
Tækisfall

Tækisfall ("instrumentalis") er fall í málfræði sem er notað til að gefa til kynna að viðkomandi orð er tækið sem frumlagið notar til að gera eitthvað. Orðið getur lýst áþreifanlegum hlut eða hugtaki.

Tækisfall er til í fornensku, fornsaxnesku, georgísku, armensku, basknesku, sanskrít og baltneskum og slavneskum málum.

Notkun eftir tungumálum.

Slavnesk tungumál.

Pólska.

Í pólsku er tækisfall nafnorða í eintölu myndað með endingunni "-em" í karlkyni og hvorugkyni og "-ą" í kvenkyni. Tækisfallsending lýsingarorða í eintölu er "-im" í karlkyni og hvorugkyni en "-ą" í kvenkyni. Í fleirtölu er nafnorðsendingin "-ami" í öllum kynjum en lýsingarorðsendingin er "-imi".

Tækisfall er notað með nafnliðum með sögninni "być" „að vera“, með forsetningum svo sem "z" „með“ og einstætt til að tákna að aðgerð er gerð með ákveðnu tæki:
Lionel Jospin

Lionel Jospin (f. 12. júlí 1937) er franskur stjórnmálamaður sem var forsætisráðherra Frakklands frá 1997 til 2002. Jospin var frambjóðandi franska Sósíalistaflokksins í forsetakosningunum árin 1995 og 2002. Í fyrri kosningunum tapaði hann naumlega fyrir Jacques Chirac í seinni umferðinni. Í kosningunum 2002 komst hann öllum að óvörum ekki í aðra umferð kosninganna þar sem hann fékk færri atkvæði en bæði Chirac og öfgahægrimaðurinn Jean-Marie Le Pen í fyrri umferðinni. Eftir þennan auðmýkjandi ósigur dró Jospin sig alfarið úr frönskum stjórnmálum.

Æviágrip.

Jospin gekk í Stjórnmálaháskóla Parísar og Þjóðlega stjórnsýsluháskólann og vann snemma á ferli sínum sem erindreki. Hann var snemma meðlimur í frönsku trotskíistasamtökunum "Organisation communiste internationaliste" en gekk í franska Sósíalistaflokkinn árið 1971. Jospin varð fyrsti ritari Sósíalistaflokksins á fyrra kjörtímabili François Mitterrand Frakklandsforseta (1981 – 1988). Á seinna kjörtímabili Mitterrand var Jospin ríkisráðherra, menntamálaráðherra og „næstráðandi ríkisstjórnarinnar“ í stjórnum Michels Rocard og Édith Cresson.

Jospin var kjörinn frambjóðandi Sósíalistaflokksins í forsetakosningunum árið 1995 en tapaði í annarri umferð kosninganna fyrir Jacques Chirac. Jospin varð aftur fyrsti ritari Sósíalistaflokksins næsta október. Sósíalistaflokkurinn vann sigra í þingkosningum árið 1997 og því neyddist Chirac til þess að skipa Jospin forsætisráðherra nýrrar ríkisstjórnar. Sem leiðtogi bandalags franskra vinstriflokka stóð Jospin meðal annars fyrir því að komið var á 35 klukkustunda vinnuviku í Frakklandi og fyrir ýmsum velferðarverkefnum sem miðuðu að því að auðvelda ungu fólki aðgang að atvinnugeiranum.

Jospin var aftur frambjóðandi Sósíalistaflokksins í forsetakosningunum árið 2002 en hann tapaði í fyrstu umferð fyrir Chirac og Jean-Marie Le Pen, frambjóðanda frönsku Þjóðfylkingarinnar. Hann sagði í kjölfarið af sér sem forsætisráðherra og lýsti yfir að hann hygðist draga sig úr frönskum stjórnmálum. Ríkisstjórn Jospin var á þessum tíma sú langlífasta í sögu fimmta lýðveldisins.

Jospin varð meðlimur franska stjórnlagaþingsins árið 2015.
Fáni Liechtenstein

Fáni Liechtenstein eru tveir láréttir, jafn breiðir borðar. Sá efri er blár og sá neðri rauður. Gyllt kóróna er lengst til vinstri á bláa fletinum. Kórónunni var bætt við árið 1937 eftir að í ljós kom á Sumarólympíuleikunum í Berlín 1936 að fáninn var alveg eins og fáni Haítí.

Árið 1982 var gerð minniháttar breyting á kórónu fánans.

Hæð á móti breidd er 3:5.
Clancy Brown

Clancy Brown (f. 5. janúar 1959) er bandarískur leikari og raddleikari. Hann er meðal annars röddin fyrir Klemma krabba í teiknimyndþáttunum "Svampi Sveinssyni", Savage Opress í sjónvarpsþáttunum "".
710–701 f.Kr.

710-701 f.Kr. var 10. áratugur 8. aldar f.Kr.
Deroceras

Deroceras er ættkvísl tegunda smárra til miðlungstórra landsnigla í engjasnigilsætt ("Agriolimacidae"). Þrjár tegundir finnast á Íslandi: engjasnigill ("D. agreste"), möskvasnigill ("D. reticulatum") og mýrasnigill ("D. laeve").

Flokkun, líffærafræði og annað í líffræði þessarar ættkvíslar var endurskoðuð 2000. Endurskoðun á mökunarhegðun tegundanna var gerð 2007.

Tegundir.

Í nýjustu (2000, Wiktor) fræðigreininni um ættkvíslina hafnaði höfundurinn fyrri tilraunum (þar á meðal sínum eigin) á skiptingu í undirættkvíslir ("Agriolimax" Mörch, 1865, "Plathystimulus" Wiktor, 1973). Eina undantekningin var að hann skipti upp í "Liolytopelte" sem undirættkvísl vegna einkennandi harðrar plötu innan í getnaðarliminum; allar aðrar tegundir eru í undirættkvíslinni "Deroceras".

Það eru að minnsta kosti 123 tegundir í ættkvíslinni "Deroceras".

Subgenus "Deroceras" Rafinesque, 1820

Subgenus "Liolytopelte" Simroth, 1901

Mikilvægi gagnvart mönnum.

Alnokkrar tegundir eru taldar meindýr í landbúnaði og garðyrkju, þar á meðal "Deroceras reticulatum", "Deroceras invadens", "Deroceras agreste" og "Deroceras laeve".
2. deild kvenna í knattspyrnu

2. deild kvenna í knattspyrnu er þriðja hæsta kvennadeildin í íslenskri knattspyrnu. Deildin var stofnuð árið 1982.
Geislabobbi

Geislabobbi (fræðiheiti: "Nesovitrea hammonis") er tegund landsniglum í laukbobbaætt ("Oxychilidae"). Tegundin er útbreidd á palearktíska svæðinu.

Hann er útbreiddur á láglendi á Íslandi.
Taugakröm

Taugakröm er hörgulsjúkdómur þar sem skortur er á B1-vítamíni. Helstu einkenni eru vigtartap, vöðvaverkir (einkum í útlimum), bjúgur, krampar, lömun og hrörnun tauga og vöðva. Minnisglöp í formi Wernicke-Korsakoff heilkennis getur orðið. Sjúkdómurinn getur valdið skyndilegum dauða vegna hjartalömunar. Meðferð er inntaka vítamínsins í gegnum munn eða sprautu.

Sjúkdómurinn var áður algengur í Austurlöndum fjær þar sem lítið var af B1 í hrísgrjónum. Nú er hann víða í Afríku sunnan Sahara. Á Vesturlöndum kemur taugakröm oftast fyrir sökum ofneyslu áfengis. Alþjóðlega heitið er "beriberi".
Sætindagerð

Sætindagerð er sú iðn og list að búa til sætindi en það er fæða sem inniheldur mikið af sykri og kolvetnum. Sætindagerð er almennt skipt í tvo flokka, annars vegar sætabrauðsgerð sem er í höndum bakara og hins vegar sælgætisgerð. Við sætabrauðsgerð er notað hveiti og gerðar sætar bökur, smákökur og ýmiss konar kökur.